C 434/22
DA
Den Europæiske Unions Tidende
15.11.2022
Tirsdag den 5. april 2022
10. påpeger, at klimaændringer og øget nedbør kan føre til oversvømmelser og tab af næringsstoffer; beklager, at de nuværende handlingsprogrammer måske ikke i tilstrækkelig grad imødegår disse risici; opfordrer medlemsstaterne til at tage hensyn til disse fremskrivninger og risici, når de reviderer deres handlingsprogrammer under anvendelse af forsigtighedsprincippet; 11. påpeger betydningen af at fremme indførelsen af innovationer, der kan fremme effektivitet og god praksis i landbruget, og anerkender behovet for at mindske den ineffektivitet, der fører til overdreven brug af vand, gødning, pesticider og antibiotika; 12. minder om betydningen af at bevæge sig i retning af miljømæssigt bæredygtigt landbrug med henblik på at eliminere forurening med næringsstoffer og støtte gennemførelsen af god miljøpraksis, herunder ved korrekt anvendelse af alle relevante værktøjer, der er til rådighed under den fælles landbrugspolitik, strukturfondene og andre EU-programmer såsom LIFE; understreger betydningen af at anvende innovative praksisser såsom kvælstofgenvinding fra husdyrgødning for at mindske denne forurening og minimere udsivningen af næringsstoffer i miljøet; opfordrer Kommissionen til at finansiere forskningsprogrammer under Horisont Europa for at finde intelligente og innovative løsninger på problemet med næringsstofforurening i EU; 13. mener, at en forordning er et passende lovgivningsinstrument til at sikre beskyttelse af vand mod forurening forårsaget af nitrater, der stammer fra landbruget, og til at anvende ensartet håndhævelse af vandkvalitetsmålsætninger i hele EU i overensstemmelse med målene i den europæiske grønne pagt; 14. pålægger sin formand at sende denne beslutning til Kommissionen og Rådet samt til medlemsstaternes regeringer og parlamenter.